Document ID: 32015R0233

VYKONÁVACIE NARIADENIE KOMISIE (EÚ) 2015/233
z 13. februára 2015,
ktorým sa stanovujú vykonávacie technické predpisy, pokiaľ ide o meny, v ktorých existuje mimoriadne úzke vymedzenie oprávnenosti centrálnej banky podľa nariadenia Európskeho parlamentu a Rady (EÚ) č. 575/2013
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (1), a najmä na jeho článok 416 ods. 5,
keďže:
(1)
V článku 416 ods. 3 nariadenia (EÚ) č. 575/2013 sa od inštitúcií vyžaduje, aby ako likvidné aktíva vykazovali aktíva, ktoré spĺňajú určité podmienky. V súlade s tretím pododsekom uvedeného článku môže byť od podmienky, aby aktíva predstavovali prípustný kolaterál pre štandardné operácie centrálnej banky v niektorom členskom štáte alebo centrálnej banke tretej krajiny zamerané na likviditu, upustené pri likvidných aktívach držaných na účely krytia záporných tokov likvidity v mene, v ktorej existuje mimoriadne úzke vymedzenie oprávnenosti centrálnej banky.
(2)
Uznávajúc dôležitosť, ktorá sa v nariadení (EÚ) č. 575/2013 kladie na oprávnenosť centrálnej banky pri určovaní aktíva za likvidné, treba zoznam mien, v ktorých existuje mimoriadne úzke vymedzenie oprávnenosti centrálnej banky, obmedziť na tie meny, v ktorých sa oprávnenosť centrálnej banky obmedzuje na dlh ústrednej štátnej správy a dlh emitovaný centrálnou bankou a netýka sa žiadnych ďalších aktív, ktoré zahŕňajú likvidné aktíva v súlade s dodatočnými požiadavkami uvedenými v článkoch 416 a 417 uvedeného nariadenia.
(3)
Európsky orgán pre bankovníctvo (EBA) uskutočnil posúdenie oprávnenosti centrálnej banky v danej mene, ktoré bolo založené na najlepších dostupných poznatkoch, ktoré poskytli príslušné orgány členských štátov. V prípade Bulharska z posúdenia vyplýva, že s výnimkou mimoriadnych okolností centrálna banka likviditu inštitúciám neposkytuje. Keď dôjde k riziku likvidity, ktoré môže mať vplyv na stabilitu bankového systému, bulharská národná banka môže solventnej banke poskytnúť úvery denominované v mene lev so splatnosťou najviac tri mesiace za predpokladu, že tieto úvery sú plne zabezpečené kolaterálom vo forme zlata, prostriedkov v cudzej mene alebo iných podobných vysoko likvidných aktív. Bulharský lev by sa teda mal považovať za menu s mimoriadne úzkym vymedzením oprávnenosti centrálnej banky.
(4)
Toto nariadenie vychádza z návrhu vykonávacích technických predpisov, ktoré EBA predložil Komisii.
(5)
EBA uskutočnil otvorené verejné konzultácie o návrhu vykonávacích technických predpisov, z ktorých vychádza toto nariadenie, zanalyzoval možné súvisiace náklady a prínosy a požiadal o stanovisko Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (2),
PRIJALA TOTO NARIADENIE:
Článok 1
Meny, v ktorých existuje mimoriadne úzke vymedzenie oprávnenosti centrálnej banky a ktoré spĺňajú podmienky uvedené v článku 416 ods. 3 treťom pododseku nariadenia (EÚ) č. 575/2013, sú stanovené v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. februára 2015

Labels: 7
2
4